text: To uheld på motorvejen
  07 juli 2011 kl. 06.17
  Der skete onsdag aften to færdselsuheld på den sønderjyske motorvej ved Kolding. Kort før klokken 19 mistede en 20-årig mand fra København herredømmet over personbilen, der rullede rundt og endte i rabatten.
  Uheldet skete ved frakørsel Kolding Vest i det sydgående spor, hvor han drejede af mod Esbjerg-motorvejen.
  Manden kom dog ikke noget til, fortæller vagtchef hos Sydøstjyllands Politi, Svend Petersen, til Radio VLR.
  Kort efter kom en lastbil kørende, og chaufføren blev tilsyneladende så forskrækket over uheldet, at han bremsede hårdt op.
  Forvogn og hænger knækkede sammen og der gik hul på dieseltanken.
  Derfor måtte Redningsberedskab Kolding, station Kolding, ud på motorvejen og rydde op efter oliespildet. Lastbilchaufføren slap uden skader.
  